अमीता दे भ्रा-भरजाई अमीता गी स्टेशन पर बिदा करन आए दे न। गड्डी दा समां ते होई गेआ। फ्ही पता लग्गा जे पटना थमां औने आह्ली गड्डी लेट होई गेई ऐ। जेकर पैह्लें पता होंदा तां इन्नी काह्ल की करदे? पाठक होर सब्भनें लेई चाह् लेई आए। सोचनां जेकर इत्थें टूर च पाठक जी ते दुब्बे जी नेईं होंदे, तां साढ़ा केह् हाल होंदा? दुब्बे जी ने कुंवर कल्याण सिंह गी सारी गल्ल सनाई ओड़ी दी ही जे अस कियां उं’दे प्रोग्राम च चांह्दे होई बी नेईं हे पुज्जी सके। कुंवर साह्ब असें गी कल रातीं स्टेशन पर बल्गदे रेह् हे । ड्रामा अफसर साह्ब ने बड़ी हुश्यारी कन्ने आखी ओड़ेआ, ‘मिगी ते पता गै नेईं जे कुंवर साह्ब ने तुसेंगी ‘काश्मीर की शाम’ दिक्खने दा सादा दित्ता दा ऐ।’ (उआं एह् सादा कुंवर साह्ब ने ड्रामा अफसर साह्ब दे सामनै गै दित्ता हा, जिसलै अस लखनऊ थमां बस्ती जारदे हे। ते असल च कुंवर साह्ब कन्ने साढ़े बाक्फी ड्रामा अफसर साह्ब ने गै कराई ही) में कुंवर साह्ब कोला उं’दे प्रोग्राम च नेईं पुज्जी सकने लेई माफी मंगी लेई।